Sprjojcy

Sprjojcy ( Sproitz) su wjes na sewjerowuchodźe Hornjeje Łužicy w Zhorjelskim wokrjesu. Wot 1994 słušeja ke gmejnje Kwětanecy při jězoru, do toho běchu samostatna gmejna z wjesnym dźělom Kamjentna Wólšinka (wot 1973). Wutwark Rězak (Rysak) słušeše hižo ze starodawna k Sprjojcam.

 Geografija 
mini|left|Čorny Šepc w Sprjojcach
Wjes leži hłownje na prawym brjoze Čorneho Šepca při južnej kromje hornjołužiskeje holanskeje a hatoweje krajiny a sewjernje Kwětanečanskeho spjateho jězora. Wokrjesne město Niska je sydom kilometrow zdalene. Při južnej kromje wsy kaž tež sewjerowuchodnje Sprjojcow nadeńdu so wjacore rybniki. 

Susodne wsy su Jězor na wuchodźe, Chołm na juhozapadźe, Kamjentna Wólšinka na zapadźe a Hóršow na sewjerozapadźe. Južnje wsy nadeńdźechu so hač do lěta 1969 Kwětanecy, kotrež buchu potom w běhu natwarjenja rěčneje zawěry wottorhane.

 Stawizny 
Pućowc naspomni so prěni króć pisomnje w lěće 1399 jako Sprewitz. Tehdy mjenowaše so Čorny Šepc w ludźe hišće Sprjewja, zwotkelž pochadźa tež pomjenowanje wsy. Podobnje mjenje stej Sprjejcy a Sprjowje (při wuliwje Čorneho Šepca do Sprjewje). Sprjojcy mějachu swójske ryćerkubło, běchu pak ze starodawna do susodneho Jězora zafarowane. 

W lěće 1815 přińdźechu Sprjojcy hromadźe ze cyłej sewjernej a wuchodnej Hornjej Łužicy k Pruskej. 1854 dósta wjes prěnju šulu, kotraž wobsteješe hač do lěta 1980. Dnja 1. měrca 1994 zjednoćištej so gmejnje Chołm a Sprjojcy k nowej gmejnje Kwětanecy při jězoru, pomjenowanej po zhubjenej wsy na městnje dźensnišeho spjateho jězora.

 Wobydlerstwo 
Hišće w 19. lětstotku ležachu Sprjojcy při kromje serbskeho rěčneho ruma. W lěće 1884 měješe wjeska po statistice Arnošta Muki 412 wobydlerjow, a to 382 Němcow (93 %) a 30 Serbow (7 %). Hač do lěta 1925 bě wobydlerstwo na 478 přiběrało. 2014 mějachu Sprjojcy 406 wobydlerjow.

 Wobchad 
Sprjojcy leža při statnej dróze S 109 (Budyšin–Niska). Busowa linija 31 zwjazuje wjes wodnjo hodźinsce z Niskej, Wósporkom a Lubijom.

 Žórło 

 Wotkaz 

Kategorija:Sydlišćo w Zhorjelskim wokrjesu
Kategorija:Sydlišćo w Hornjej Łužicy
Kategorija:Kwětanecy
Kategorija:Prěnje naspomnjenje 1399
Kategorija:Sydlišćo při Čornym Šepcu